《宿枕峰寺怀舅氏有作》
宋代·赵汝谠

野竹有慈性，丛生不相离。永怀寒泉感，昨与渭阳期。

寺阁共秋晚，山云独移时。尚想谈论閒，丹颧映雪髭。

气豪机事少，所嗜平生诗。起居今何如，会合渺难知。

霜清雁荡骨，春蔼天台姿。混融入老笔，远寄江湖思。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。